T. Mikuš, poslanec: (2003-02-27):
V prvom rade by som chcel zdôrazniť, že bilancia zahraničného obchodu je mimoriadne dôležitý parameter ekonomiky krajiny, ktorý má priamu súvislosť s hospodárskym rastom, so stabilitou meny a so zamestnanosťou. Iste mi dáte za pravdu, že zamestnanosť je azda najväčším problémom, resp. nezamestnanosť, našej ekonomiky, a pokiaľ sa pozriete na vývoj pasívneho salda zahraničného obchodu, asi mi dáte za pravdu, že ten vývoj je katastrofálny. V roku 2001 to bolo vyše 100 mld. Pokiaľ sa nemýlim, 103,2 mld. pasívnych. To znamená, že sme viacej doviezli o 100 mld., než sme boli schopní vyviezť. Každá krajina, či je to krajina s transformujúcou sa ekonomikou, alebo je to krajina Európskej únie, alebo sú to Spojené štáty americké, alebo je to Čína, hľadá prostriedky a cesty, spôsoby, ako podporiť export vlastnej produkcie. Majú na to inštitúcie, ktoré sú veľmi podobné nášmu ministerstvu hospodárstva, alebo ministerstvá, ktoré sa volajú ministerstvá obchodu, alebo rôzne iné špecializované obchodno-ekonomické agentúry, ktoré sa snažia systémovo dlhoročne pôsobiť tak, aby podporovali akýkoľvek export domácej produkcie. Čo sa udialo u nás? U nás bolo zlúčené ministerstvo obchodu s ministerstvom hospodárstva. Netvrdím, že to bola chyba, vôbec nie, pretože boli zachované kompetencie a tie kompetencie a špecializované útvary, ktoré majú napomáhať exportu, dodnes na ministerstve hospodárstva existujú. To znamená, že je logické, aby toto ministerstvo malo aj kompetenciu za vývoj pasívneho salda zahraničného obchodu. Tú aj má. A ak má mať túto zodpovednosť, tak, samozrejme, musí mať aj možnosť príslušne pripravených pracovníkov, znalých pomerov v slovenskej ekonomike a znalých pomerov v hospodárstve krajiny, kde sú delegovaní, vysielať. To má mať ministerstvo hospodárstva. Čiže, vážené dámy a páni, ak chcete prispieť k tomu, aby sa pasívne saldo zahraničného obchodu nezvyšovalo, ale naopak, aby sa systémovými opatreniami obmedzovalo, aby bola naša mena stabilnejšia, aby sme prispievali k hospodárskemu rastu múdrymi rozhodnutiami a aby sme znižovali nezamestnanosť, je potrebné, aby delegácie pracovníkov na posty na obchodno-ekonomických oddeleniach, na posty obchodných radcov boli plne v kompetencii ministerstva hospodárstva, aby zostali tak, ako je to doteraz, pretože toto je, čo máme dnes, vyústením alebo logickým pokračovaním procesu, ktorý trvá niekoľko rokov. Presadenie sa na zahraničných trhoch v jednotlivých komoditách nie je otázkou mesiacov ani jedného-dvoch rokov. Býva to zvyčajne otázkou viacerých rokov, a preto akákoľvek nesystémová zmena a návrh prenosu kompetencií na ministerstvo hospodárstva je nesystémová zmena, tak takáto zmena iba poškodí ďalší možný vývoj zahraničného obchodu. Neprispejte preto k opatreniam alebo k zmenám, ktoré zásadne našej ekonomike škodia. Poprosím, podporte, aby naďalej zostala povinnosť a kompetencia delegovať príslušných pracovníkov zaoberajúcich sa možnosťami zvýšenia nášho exportu na ministerstve hospodárstva, ale zároveň aby ministerstvo zahraničných vecí poskytovalo potrebný servis, samozrejme, v závislosti od politických a kultúrnych a hospodárskych podmienok v danej krajine. Ešte jedna poznámka. Hospodársky výbor považujem naozaj za výbor, ktorý sa vecne zaoberá odbornými problémami a vecne diskutuje. V tomto výbore bola položená otázka jedným mojím váženým kolegom pani štátnej tajomníčke, ktorá tento, podľa mojej mienky, nezmysel obhajovala, a opýtal sa jej, aké dôvody viedli k tomu, aby bol daný návrh na zmenu právomoci delegovať príslušných pracovníkov na ministerstvo zahraničných vecí. Keby som nebol sedel, možno by som padol. Odpovedala, to sa dohodli na koaličnej rade. Vážení, prosím, pozrime sa na to bližšie. Nepripusťme, aby sa vnášalo politické rozhodovanie do čisto ekonomických a technických záležitostí. Vo výbore sme teda nepočuli žiaden argument, ktorý by bol povedaný v prospech tejto zmeny. Ja osobne som presvedčený, že žiaden argument ani neexistuje. Žiadna krajina, pokiaľ viem, by nepostupovala týmto spôsobom, ale naopak, väčšina krajín postupuje tak, že má buď ministerstvá hospodárstva, ktoré za túto problematiku zodpovedajú, alebo majú ministerstvá zahraničného obchodu, alebo ešte k tomu špecializované agentúry, ktoré napomáhajú exportu. Pozrite sa na Spojené štáty americké, mám s tým skúsenosť z minulého roku, tam je agentúra na podporu exportu a ministerstvá zahraničných vecí poskytujú servis, diplomatické krytie. Takže prikláňam sa k tomu, čo už môj predrečník pán Malchárek povedal. Treba, ak chceme pomôcť exportu, aby to zostalo tak, ako to je, a aby ministerstvo zahraničných vecí pomáhalo. Ďakujem za pozornosť. (Potlesk.)